ভিন্ন স্বাদের থিমে সেজে উঠেছে মহামায়াতলা ইস্ট মিলনী ক্লাবের দুর্গাপুজো,কী সেই থিম?

কলকাতা: ৭০ বছরে পা দিল মহামায়াতলা ইস্ট মিলনী ক্লাবের দুর্গোৎসব (Durga Puja)। সাত দশকের দীর্ঘ যাত্রাপথে প্রতি বছরই সমাজসচেতন ভাবনা তুলে ধরার চেষ্টা করেছে তারা। এবারের থিম ‘উড়বো মোরা প্রাণ খুলে’—যেখানে জীবন্ত হয়ে উঠেছে হারিয়ে যাওয়া শৈশবের কাহিনি।

আজকের প্রজন্মের ছোটরা মোবাইল স্ক্রিনে বন্দি হয়ে পড়ছে, হারিয়ে যাচ্ছে খেলার মাঠ, রঙিন ছবির খাতা কিংবা বন্ধুদের সঙ্গে আড্ডার দিনগুলি। এই বাস্তবতাকে তুলে ধরতেই এবারের দুর্গোৎসব উৎসর্গ করা হয়েছে শৈশবকে মুক্ত করার বার্তায়।

আরও পড়ুন: আদিবাসী সম্প্রদায়ের সংস্কৃতি ফুটে উঠেছে মাজদিয়া রথতলা যুবগোষ্ঠীর পুজোয়

সবচেয়ে বড় আকর্ষণ, মণ্ডপসজ্জার নকশা ও চিত্রায়ণ করেছে এলাকার খুদে শিল্পীরা। তাদের নিষ্পাপ আঁচড়ে ফুটে উঠেছে ছোটবেলার খেলা, আড্ডা, ঘুড়ি ওড়ানো থেকে শুরু করে রঙিন স্বপ্নের জগৎ। মণ্ডপের প্রতিটি কোণ যেন একেকটি স্মৃতির ক্যানভাস।

ক্লাব কর্তৃপক্ষ জানিয়েছেন, কলকাতার লাগোয়া হলেও এ ধরনের সামাজিক বার্তা সম্বলিত ভাবনায় নিজেদের দুর্গোৎসব সাজানোই তাদের অন্যতম উদ্দেশ্য। উৎসবের মাধ্যমে সমাজকে মনে করিয়ে দেওয়া—শৈশবকে বাঁধা যায় না, তাকে মুক্ত আকাশে উড়তে দিতে হবে।

৭০ বছরের পথচলায় ইস্ট মিলনী ক্লাব কেবল পুজোর আনন্দই নয়, সমাজসচেতনতার বার্তাও পৌঁছে দিয়েছে। এবারের বার্তা আরও স্পষ্ট—শৈশব হোক মুক্ত, সীমাহীন, আর আমরা সকলে একসঙ্গে উড়ি প্রাণ খুলে।